บังลังก์แชมป์"เอไอเอ"สะเทือน!!!
แชมป์ตลอดกาลสำหรับธุรกิจประกันชีวิตของเอไอเอ ประเทศไทย กำลังถูกสั่นคลอนอย่างหนัก หลังจากเบี้ยสามัญ 8 เดือนแรกปีนี้
7 ต.ค. 2557

โดย...วารุณี อินวันนา
แชมป์ตลอดกาลสำหรับธุรกิจประกันชีวิตของเอไอเอ ประเทศไทย กำลังถูกสั่นคลอนอย่างหนัก หลังจากเบี้ยสามัญ 8 เดือนแรกปีนี้ หล่นมาอยู่อันดับ 4 เป็นครั้งแรกในประวัติศาสตร์ โดยเบี้ยประกันชีวิตรายสามัญที่เป็นประกันชีวิตระยะยาวทำได้เพียง 8,284.5 ล้านบาท เพิ่มขึ้น 6% 
ทั้งนี้ เอไอเอได้เสียแชมป์รายได้ส่วนนี้ให้กับบริษัท เมืองไทยประกันชีวิต ที่มีเบี้ยประกันชีวิตรายสามัญ 1.45 หมื่นล้านบาท เพิ่มขึ้น 51% และสูงกว่าเอไอเอ ประเทศไทยเกือบเท่าตัว ขณะที่อันดับ 2 คือ บริษัท กรุงไทยแอกซ่า ประกันชีวิต 9,150.6 ล้านบาท เพิ่มขึ้น 39% อันดับ 3 บริษัท ไทยพาณิชย์ประกันชีวิต 8,980.4 ล้านบาท เพิ่มขึ้น 78% 
ที่น่าสนใจ คือ บริษัท 3 อันดับแรกนี้ ล้วนเติบโตมาจากพลังแห่งการขายผ่านธนาคารทั้งสิ้น 
นอกจากนี้ เอไอเอ ประเทศไทย ยังเสียแชมป์เบี้ยใหม่ที่รวมประกันชีวิตรายสามัญ ประกันชีวิตกลุ่ม ประกันอุบัติเหตุส่วนบุคคลอีกด้วย โดยมีเบี้ยใหม่ทุกธุรกิจรวม 1.21 หมื่นล้านบาท รั้งอันดับ 2 รองจากบริษัท เมืองไทยประกันชีวิต 
ส่วนที่เอไอเอ ประเทศไทย ยังพอจะรักษาแชมป์ไว้ได้ ก็มีเพียงเบี้ยรับรวมที่รวมเบี้ยใหม่ เบี้ยต่ออายุ เบี้ยชำระครั้งเดียวรวม 7.16 หมื่นล้านบาท เพิ่มขึ้น 2% ถือเป็นอัตราเติบโตต่ำที่สุดในบริษัทชั้นนำ 5 อันดับแรก
แนวโน้มดังกล่าวของเอไอเอ ประเทศไทย ค่อนข้างจะสวนทางกับความเชื่อมั่นของ มาร์ค ทักเกอร์ ประธานและประธานเจ้าหน้าที่บริหาร กลุ่มบริษัท เอไอเอ ที่เคยประกาศไว้เมื่อกลางปี 2557 ว่า ตั้งใจจะผลักดันให้ตลาดประกันชีวิตในไทยมีขนาดใหญ่ที่สุดเป็นอันดับ 1 ของกลุ่ม ในอีก 3 ปีข้างหน้า จากปัจจุบันเป็นรองแค่ฮ่องกง
ปัจจัยที่ทำให้มาร์คเชื่อเช่นนั้น เพราะเศรษฐกิจไทยกำลังเติบโต ขณะที่อัตราการถือครองกรมธรรม์ของคนไทยยังต่ำ และชนชั้นกลางของไทยเติบโตอย่างรวดเร็ว รวมทั้งคุณภาพของบริษัทและคุณภาพของตัวแทนเอไอเอ ประเทศไทย ที่มีอยู่ 
ทั้งนี้ เอไอเอ ประเทศไทย ยังถูกวางให้เป็นบริษัทแรกในการออกสินค้าใหม่ ภายใต้แผนส่งเสริมสุขภาพที่ดีและมีคุณภาพชีวิตที่ดีขึ้น (Health and Wellness Options) จากบริษัทในเครือของกลุ่มเอไอเอที่ทำธุรกิจอยู่ใน 17 ประเทศทั่วเอเชียแปซิฟิก
สาเหตุที่เอไอเอ ประเทศไทย หันมาบุกตลาดประกันสุขภาพ น่าจะเป็นเพราะว่าต้องการให้เป็นกลยุทธ์หนึ่งที่จะช่วยให้ตัวแทนประกันมีพลังที่จะสู้กับบริษัทประกันไทยที่มีธนาคารหนุนหลัง เพราะตัวแทนเอไอเอ ประเทศไทยนั้นมีความเชี่ยวชาญและมีเวลาในการอธิบายผลิตภัณฑ์ด้านสุขภาพมากกว่าพนักงานธนาคารที่ขายประกันสะสมทรัพย์แบบง่ายๆ เป็นหลัก 
ซาลูน ธรรม ประธานเจ้าหน้าที่บริหาร เอไอเอ ประเทศไทย จึงเริ่มเดินตามแผนที่บริษัทแม่วางไว้ ด้วยการเปิดตัวเองเข้าสู่สังคม ผ่านโครงการ เอไอเอ แชร์ริ่ง อะ ไลฟ์ เดย์ ในการเข้าไปมีส่วนร่วมในการพัฒนาสังคมและคุณภาพชีวิตของคนไทยให้ดีขึ้นอย่างยั่งยืน (Health and Wellness) กิจกรรมนี้จะจัดขึ้นในวันที่ 11 ต.ค.นี้พร้อมกันทั่วประเทศ คาดว่าจะมีผู้เข้าร่วมงาน 3 หมื่นคน
นอกจากนี้ เอไอเอ ประเทศไทย ยังเข้าไปเป็นผู้สนับสนุนหลักงาน เดอะมิวสิค รัน การวิ่งผสมผสานกับกิจกรรมดนตรีครั้งแรกในประเทศไทย ในวันที่ 1 พ.ย. 2557 ที่สวนหลวง ร.9 โดยจะมีผู้เข้าร่วม 1 หมื่นคน จากที่ก่อนหน้านี้ได้เข้าสนับสนุน 15 ทีมฟุตบอลไทยพรีเมียร์ลีก 
กิจกรรมเพื่อสังคมทั้งสองรายการนี้ ถือเป็นแผนที่จะเจาะกลุ่มเป้าหมายที่สนใจด้านสุขภาพโดยตรงครั้งแรกของเอไอเอ ประเทศไทย เพราะหากยังคงทำกิจกรรมเพื่อสังคมกับกลุ่มคนที่ไม่ใช่ลูกค้าเป้าหมายที่รักสุขภาพเหมือนที่ผ่านมา ชื่อของบริษัทอาจจะเลือนหายไปจากความทรงจำของลูกค้า ขณะที่การมุ่งทำตลาดเดียวกับธนาคาร โอกาสจะเข้าถึงลูกค้าก็ยาก
ด้าน แซงลี ประธานเจ้าหน้าที่ฝ่ายการตลาด บริษัท เอไอเอ สาขาประเทศไทย กล่าวว่า บริษัทจะหันมาทำตลาดสุขภาพตามไลฟ์สไตล์ของคนที่เปลี่ยนไป โดยแผนตลาดประกันสุขภาพแนวใหม่ในปี 2558 จะมีการนำเรื่องความใส่ใจด้านสุขภาพของประชาชนมาพิจารณารับประกันด้วย นอกจากนี้จะร่วมกับพันธมิตรในกลุ่มซูเปอร์มาร์เก็ต กลุ่มโรงพยาบาล รวมทั้งฟิตเนส ที่ประชาชนนิยมไปใช้บริการ เพื่อนำข้อมูลมาวิเคราะห์ ออกผลิตภัณฑ์ให้ตรงกับการใช้ชีวิตและโปรโมชั่นพิเศษให้ผู้คนที่มีสุขภาพดีด้วย
ในยุคที่ธนาคารพาณิชย์ได้กลับกลายมามีพลังในการขายมากกว่าตัวแทน ทำให้เกมการตลาดประกันชีวิตเปลี่ยนแปลงไป น่าติดตามว่าปีนี้ตัวแทนของเอไอเอ ประเทศไทย จะสามารถรักษาแชมป์เบี้ยปีแรกไว้ได้หรือไม่ เพราะหากสูญเสียแชมป์ไป แผนของกลุ่มเอไอเอที่จะผลักดันเอไอเอ ประเทศไทย ก้าวขึ้นเป็นธุรกิจอันดับ 1 ของกลุ่ม ก็สูญสลายห่างไกลออกไปทันที